የሰውን ህይወት ለማዳን መንግስት አስፈላጊውን እርምጃ ይወስዳል- አቶ ጌታቸው ረዳ
በተለያዩ የአገሪቱ አካባቢዎች በተከሰተው ድርቅ ምክንያት በሚያጋጥም የምግብ እጥረት የዜጎች ህይወት እንዳያልፍ መንግስት አስፈላጊውን እርምጃ እንደሚወስድ የመንግስት ኮሙኒኬሽን ጉዳዮች ጽህፈት ቤት ገለጸ፡፡በጽህፈት ቤቱ ዛሬ በተሠጠው ጋዜጣዊ መግለጫ ድርቁን ተከትሎ መንግሥት ለዜጎች የሚሠጠውን እርዳታ  በማጠናከር  ህይወት የማዳን ጥረቱ ይበልጥ እንደሚቀጥልበት ሚኒስትሩ አቶ ጌታቸው ረዳ ተናግረዋል፡፡ ለዚህም በወቅታዊ የዝናብ ባህርይ መለዋወጥ ምክንያት ችግሩ ከዚህ በላይ ከገፋ የተለያዩ ፕሮጀክቶችን በማዘግየት ጭምር ገንዘቡን ወደ እርዳታ የማዞር እርምጃ ሊወሰድ እንደሚችልም ነው የጠቆሙት፡፡አሁን ባለው እውነታ ግን ችግሩ ይህን ያህል የከፋና ከመንግስት ቁጥጥር ውጭ የሚሆንበት ዕድል የለም ብለዋል፡፡ ድርቁ በተከሰተባቸው አካባቢዎች መንግስት አስፈላጊውን ድጋፍ በማድረግ ዜጎችን የመታደግ ሥራ እያከናወነ እንደሆነ አስገንዝበዋል፡፡መንግስት እርዳታውን በራሱ አቅም እያካሄደ መሆኑን የገለጹት ሚኒስትሩ ለድርቁ ድጋፍ ለማድረግ እንቅስቃሴ ከሚያደርጉ  አካላት ጋር በመሆን ችግሩን በመካላከሉ ዙሪያ መንግስት አብሮ ለመስራትና ተገቢውን ድጋፍ ለማድረግ ፍላጎት እንዳለው አስረድተዋል፡፡ እስከ አሁን ባለው ተጨባጨ መረጃ ግን ቃል ከመግባት ያለፈ ተግባራዊ እንቅስቃሴ አልታየም ብለዋል፡፡ችግሩ ቀደም ሲል ከተጠበቀውና ከተገመተው በላይ መድረሱን ያወሱት ሚኒስትሩ ለተረጂዎች የሚሆን እርዳታ በመጠባበቂያ እህል ክምችት ብቻ የሚሸፈን ባለመሆኑ ከውጭ በማስገባት ለተረጂዎች እንደሚከፋፈል አስረድተዋል፡፡ ከስድስት ቢሊዮን ብር በላይ ወጭ መደረጉንም ነው ያስገነዘቡት፡፡የድርቁን ሂደት የሚከታተል ኮሚቴ መቋቋሙንም አስረድተዋል፡፡ለዚህም ከጅቡቲ ወደብ ወደ መሃል አገር በሚደረገው የማጓጓዝ ሂደት ላይ ያለውን መዘግየት ለማስቀረት ባቡርን የመጠቀም አቅጣጫ ተነድፏል፡፡ በመሆኑም ከጅቡቲ እስከ አዳማ ድረስ በባቡር ለማጓጓዝ ታቅዷል፡፡ በዚህ በኩልም አንዳንድ አካላት ታሪፍ ሳይወጣለት መጠቀም አይገባም ቢሉም መንግስት ጉዳዩ አሳሳቢ በመሆኑ አማራጩን ለመጠቀም ወስኗል ብለዋል- አቶ ጌታቸው፡፡ሚኒስትሩ እንዳሉት የስንዴ ግዥ የውጭ ምንዛሪ እጥረትን አስከትሏል የሚለው አባባልም ሀሰት ነው ፡፡ መንግስት ችግሩን ለመቅረፍ እየወሰደ ባለው እርምጃ በሁለተኛው ሩብ ዓመትም የውጭ ምንዛሬ እጥረት ከባለፈው መሻሻል ያሳያል ተብሎ ይጠበቃል ብለዋል፡፡በቢቢሲ የቀረበው ዘገባም ከእውነታ የራቀ ነው፡፡ እርዳታው ለተረጂዎቹ በአግባቡ መድረሱንም የሚከታተል የአሠራር ሥርዓት ተዘርግቷል፡፡ ችግሮች ካሉም ህብረተሰቡ መጠቆም እንዳለበት አቶ ጌታቸው  አመልክተዋል፡፡በቅርቡም የአገር ውስጥ መገናኛ ብዙኃን ችግሩ በተከሰተባቸው አካባቢዎች በመዘዋወር እውነታውን ለህብረተሰቡ እንዲያሳውቁ ይደረጋል፡፡